Abraham Kruger (plaas Olievenhoutfontein, distrik Burgersdorp, Kaapkolonie, 25 Februarie 1880 – onbekend) was ’n boer op die plaas Damplaats, omgewing Knapdaar, distrik Burgersdorp, politikus en kultuurleier. Kruger se ouers was Johannes Abraham en Maria Elizabeth Kruger, née Coetsee. Sy oorgrootvader was 'n neef van pres. Paul Kruger en het deelgeneem aan die opstand van Slagtersnek. Sy plaas Krugerspoort was op Slagtersnek. Hierdie Kruger-voorsaat het na die Suurberge gevlug; daarom is hy nie gevang nie. Abraham Kruger het in 1896 lid geword van die Afrikanerbond en is in 1902 gekies as sekretaris en lid van die distriksbestuur. In 1904 het sy begaafdheid as politikus aktief op die voorgrond begin kom; hy is toe gekies as voorsitter van die Bond en het onafgebroke gedien tot 1912. Daarna was hy tot in 1914 voorsitter van die Suid-Afrikaanse Party. Met die stigting van die Nasionale Party was hy 'n Hertzog-man en was saam met L.J. Steytler, later Volksraadslid, by die konferensie op De Aar. Hy het gedien as voorsitter van die distriksbestuur. Hy was meermale afgevaardigde na die Bonds- en later Nasionale Party-kongresse.